Twee uit SA op telbord in APC-reeks | Maroela Media
Guiseppe du Toit – 'n doel vir Kanada A. (Foto: Rugby Canada)
Twee spelers met Suid-Afrikaanse wortels het Saterdag in die Amerikas- Stille Oseaanreeks (APC) punte op die telbord geplaas.
Albei spanne het egter in die stof gebyt in die toernooi in Montivideo, Uruguay.
Guiseppe du Toit, die binnesenter van Kanada A, het 'n drie gedruk en dit self verdoel, maar die Argentynse Vyftiental, die verdedigende kampioen, het die Kanadese met 71-17 oorrompel (rustyd 38-5).
Die 22-jarige Du Toit, 'n gewese Johannesburger, het Kanada al in ses toetse verteenwoordig.
JP Eloff, 'n oudleerling van die Hoër Tegniese Skool John Vorster in Pretoria, met nege toetse vir Amerika agter sy naam, het van die bank af gespeel om 'n doelskop vir die Amerikaanse Uitnodigingspan teen Samoa A te behaal.
Die Suidsee-eilanders het met 48-26 gewen nadat Amerika byna die helfte van die wedstryd met 14 man moes klaarkom (rustyd 17-14).
Die 21-jarige Arende-losvoorspeler Hanco Germishuys (twee toetse), wat Griekwas by die o.13-Cravenweek verteenwoordig het, het kort ná rustyd die trekpas gekry omdat hy, volgens die wedstrydbeamptes, die vuis ingelê het.
In Saterdag se derde wedstryd in die reeks het Uruguay A met doeltreffende skrumwerk daarin geslaag om Tonga A te tem, en met 34-25 te troef.
♦ In die eerste kragmeting van die Suid-Amerikaanse B-kampioenskap vanjaar het Colombia in Lima, Peru, 'n indrukwekkende sege van 50-3 oor die tuisspan behaal.
Die binnesenter Juan Diosa het 20 van die wenspan se punte met 'n drie, ses doelskoppe en 'n strafdoel behaal.